---
title: "Δωρεάν σχολικά είδη για άλλα 150 παιδιά στην Κατερίνη"
id: 1428
date: 2015-09-22T13:02:44
section: "Σχολικά είδη"
category: "Artikel der Schulsachen"
published: true
---

# Δωρεάν σχολικά είδη για άλλα 150 παιδιά στην Κατερίνη
Η ΕΟΔΝΠ καλεί τις διευθύντριες και τους διευθυντές των δημοτικών σχολείων της περιφέρειας και των χωριών του Δήμου Κατερίνης σε συνάντηση, την Πέμπτη 24 Σεπτεμβρίου 2015, ώρα 18:30, στον Καπνικό Σταθμό. Σύμφωνα με τις διευθύνσεις των 19 Δημοτικών Σχολείων του Δήμου Κατερίνης (σχολεία του κέντρου), φέτος, 207 οικογένειες (243 μαθητές) δεν είχαν την οικονομική δυνατότητα να προμηθευτούν τα αναγκαία σχολικά είδη των παιδιών τους. Τα παιδιά αυτά, χάρη στη συνεργασία των διευθυντών των 19 δημοτικών σχολείων με την Εθελοντική Ομάδα Δράσης Ν. Πιερίας ξεκίνησαν την νέα σχολική χρονιά με την τσάντα γεμάτη, χωρίς να τους λείπει πλέον το παραμικρό. Η ΕΟΔΝΠ καλεί τις διευθύντριες και τους διευθυντές και των υπόλοιπων δημοτικών σχολείων του Δήμου Κατερίνης (σχολεία της περιφέρειας και των χωριών) να καταγράψουν τις ανάγκες των σχολείων τους και την Πέμπτη 24 Σεπτεμβρίου 2015, ώρα 18:30 να συμμετέχουν στην κοινή συνάντηση διευθυντών και συντονιστικής επιτροπής, στον Καπνικό Σταθμό. Την Πέμπτη θα παραδοθούν στις διευθύνσεις των δημοτικών σχολείων της περιφέρειας, άλλες 150 αριθμημένες επιστολές, με τις οποίες οι γονείς των μαθητών θα μπορούν, ανώνυμα, να παραλαμβάνουν τα σχολικά είδη από το Κοινωνικό Παντοπωλείο της Εθελοντικής Ομάδας Δράσης Ν. Πιερίας Ας σημειωθεί, πως το συνολικό κόστος, για να μην υπάρξει φέτος ούτε ένα παιδί δημοτικού σχολείου στον Δήμο Κατερίνης, χωρίς τα σχολικά του είδη, ανήλθε στις 10.000€ (δωρεά από φίλους της ΕΟΔΝΠ από την Γερμανία). Η αναφορά αυτή γίνεται για να υπενθυμίσουμε την δαπάνη των 4.000 € από τον Δήμο Κατερίνης, τα Χριστούγεννα του 2013, για …καραμέλες. Εδώ μπορείτε να δείτε όλα τα παραστατικά της προμήθειας των σχολικών ειδών.
