---
title: "Άντε, και τα επόμενα στο Λιτόχωρο!"
id: 584
date: 2011-04-23T01:27:44
section: "Διόδια"
category: "Δεν πληρώνουμε!"
published: true
---

# Άντε, και τα επόμενα στο Λιτόχωρο!
Γιάννης Μαγκριώτης, Υφυπουργός Υποδομών: Υπόδειγμα πολιτικού ανδρός. Ο λόγος του, συμβόλαιο, λίρα 100! Στην Πιερία πίνουν νερό στο όνομά του και φτύνουν, φτύνουν, φτύνουν πολύ, για να μη βασκαθεί! Στις 17 Οκτωβρίου 2010, μετά τις αλλεπάλληλες διαμαρτυρίες των κατοίκων της Ν. Πιερίας, ενάντια στην έναρξη κατασκευής των πλευρικών σταθμών διοδίων στον κόμβο της Λεπτοκαρυάς, ο κ. Μαγκριώτης επισκέφτηκε την περιοχή και δεσμεύτηκε προσωπικά δηλώνοντας: «Όσον αφορά τα πλευρικά διόδια της Λεπτοκαρυάς, σ αυτά θα καταβάλουν αντίτιμο μόνο τα μεγάλα οχήματα και όχι τα ιδιωτικής χρήσης, για να αποκλειστούν οι νταλίκες, οι οποίες καταστρέφουν τους οδικούς άξονες και δημιουργούν προβλήματα κυκλοφοριακά και οδικής ασφάλειας στην περιοχή». Δυστυχώς, για άλλη μια φορά, οι Πιεριείς βουλευτές, φορείς και πολίτες, έπεσαν θύματα ψευδών υποσχέσεων: Σήμερα, 22.04.2011 «Η ΑΥΤΟΚΙΝΗΤΟΔΡΟΜΟΣ ΑΙΓΑΙΟΥ Α.Ε.» ανακοίνωσε, ότι την Πέμπτη 28 Απριλίου 2011, στις 9:00 το βράδυ, θα ξεκινήσει η λειτουργία των πλευρικών σταθμών διοδίων της Λεπτοκαρυάς. Οι τιμές των διοδίων τελών θα διαμορφωθούν ως εξής: Δίκυκλες μηχανές: 2,10€, ΙΧ αυτοκίνητα 2,90€, Φορτηγά: 7,30€, Μεγάλα φορτηγά 10,30€. Άντε, και τα επόμενα στο Λιτόχωρο!
