---
title: "Οι θέσεις της ΕΟΔνΠ σχετικά με τον ρατσισμό και τις φυλετικές διακρίσεις"
id: 1036
date: 2013-03-20T17:11:09
section: "Ειδήσεις"
category: "Τελευταία"
published: true
---

# Οι θέσεις της ΕΟΔνΠ σχετικά με τον ρατσισμό και τις φυλετικές διακρίσεις
Οι θέσεις της Εθελοντικής Ομάδας Δράσης Ν. Πιερίας σχετικά με τον ρατσισμό και τις φυλετικές διακρίσεις Η 21η Μαρτίου είναι η Διεθνής Ημέρα για την εξάλειψη των Φυλετικών Διακρίσεων και του Ρατσισμού στην κοινωνία και την εκπαίδευση. Καθιερώθηκε το 1966 από την Γενική Συνέλευση των Ηνωμένων Εθνών για την Εξάλειψη των Φυλετικών Διακρίσεων με αφορμή ενός τραγικού συμβάντος: Στις 21 Μαρτίου του 1960 η αστυνομία της ρατσιστικής Νότιας Αφρικής σκότωσε 70 πολίτες , οι οποίοι διαμαρτύρονταν ειρηνικά κατά των νόμων του Απαρτχάιντ. Με αφορμή την ημέρα αυτή, η Εθελοντική Ομάδα Δράσης Ν. Πιερίας: χαιρετίζει τις δράσεις των εκπαιδευτικών αλλά και όλων των συλλογικοτήτων που αγωνίζονται για να προάγουν τις αξίες του σεβασμού στην ανθρώπινη ύπαρξη, στην ελευθερία, στην ισότητα και στην αλληλεγγύη, για όλα τα παιδιά και τους ανθρώπους ανεξαιρέτως. αισθάνεται την ανάγκη να υπενθυμίσει στα μέλη της, και γενικότερα στην ευρύτερη κοινωνία, τις θέσεις της σχετικά με τον ρατσισμό και τις φυλετικές διακρίσεις: Τα μέλη της ΕΟΔνΠ αγωνίζονται να χτίσουν μια κοινωνία, η οποία θα αποκλείει κάθε είδος φυλετικής ή εθνικής διάκρισης. Μια κοινωνία χωρίς αποκλεισμούς, περιορισμούς ή προτιμήσεις με βάση τη φυλή, το χρώμα, την καταγωγή ή την εθνική προέλευση. Καταδικάζουν την περιφρόνηση απέναντι σε συνανθρώπους μας που έχουν διαφορετικά φυσικά και πολιτιστικά χαρακτηριστικά από ότι οι υπόλοιποι πολίτες και θεωρούν, πως όλοι οι άνθρωποι είναι ισότιμοι μεταξύ τους. Σέβονται τα ανθρώπινα δικαιώματα και τις θεμελιώδεις ελευθερίες στον πολιτικό, οικονομικό, κοινωνικό, πολιτιστικό ή οποιονδήποτε άλλο τομέα της δημόσιας ζωής. Απόσπασμα από τις θέσεις και τις αρχές της ομάδας
