---
title: "Σελίδα ντροπής για τον λαό του Ισραήλ"
id: 1267
date: 2014-08-01T10:55:41
section: "Ειδήσεις"
category: "Τελευταία"
published: true
---

# Σελίδα ντροπής για τον λαό του Ισραήλ
Η Εθελοντική Ομάδα Δράσης Ν. Πιερίας καταδικάζει απερίφραστα την πρωτοφανή χρήση στρατιωτικής βίας, τις άνανδρες επιθέσεις του Ισραηλινού στρατού εναντίον άμαχων Παλαιστινίων και καταγγέλλει το πρωτοφανές αυτό έγκλημα που για εμάς αποτελεί σελίδα ντροπής για τον λαό του Ισραήλ και για τον ανθρώπινο πολιτισμό. Πρώτη μας σκέψη ήταν να βοηθήσουμε, στέλνοντας φάρμακα του Κοινωνικού Ιατρείου Κατερίνης «Αλέκος Φτίκας» στην Παλαιστίνη ή και να καλέσουμε την τοπική κοινωνία να προσφέρει ό,τι μπορεί για τη συγκέντρωση ιατροφαρμακευτικού υλικού για το σκοπό αυτό. Όμως, μετά από επικοινωνία που είχαμε με τους «Γιατρούς του Κόσμου», σας πληροφορούμε, πως σύμφωνα με την ενημέρωση που έχουν από τις Πρεσβείες του Ισραήλ και της Αιγύπτου αλλά και από το Υπουργείο Εξωτερικών της χώρας μας, το κράτος του Ισραήλ απορρίπτει κατηγορηματικά κάθε ενδεχόμενο παροχής βοήθειας προς τα κατεχόμενα εδάφη. Η φράση «δεν περνάει τίποτα» μας εξοργίζει και κάνει το έγκλημα ακόμη μεγαλύτερο στα μάτια μας. Τι κρίμα, ένας ολόκληρος λαός να μην κατάφερε να διδαχτεί τίποτα από την πρόσφατη ιστορία του…
