---
title: "Ανοιχτή συζήτηση με θέμα: 'Τι συμβαίνει με το Ισλάμ;'"
id: 1529
date: 2016-03-27T15:37:59
section: "Μεταναστευτικό"
category: "Ανακοινώσεις Μεταναστευτικού"
published: true
---

# Ανοιχτή συζήτηση με θέμα: "Τι συμβαίνει με το Ισλάμ;"
Η Εθελοντική Ομάδα Δράσης Νομού Πιερίας διοργανώνει το Σάββατο 2 Απριλίου 2016, στις 7 μμ, στον Καπνικό Σταθμό Κατερίνης ανοιχτή συζήτηση με το γενικό ερώτημα "Τι συμβαίνει με το Ισλάμ;" Τα τελευταία χρόνια όλο και εντονότερα βιώνουμε όλοι άμεσα ή έμμεσα την έκρηξη του ισλαμικού φονταμενταλισμού στη Μέση Ανατολή και την εντατικοποίηση της ισλαμιστικής τρομοκρατίας. Ταυτόχρονα, ιδιαίτερα τους τελευταίους μήνες γινόμαστε μάρτυρες των τεράστιων κυμάτων από πρόσφυγες, στην πλειοψηφία τους μουσουλμάνους, που διέρχονται από τη χώρα μας με προορισμό την Ευρώπη. Απέναντι σε αυτές τις πρωτόγνωρες καταστάσεις που δεν ξέρουμε καν πώς θα εξελιχθούν, γεννιέται το ερώτημα "Τι συμβαίνει με το Ισλάμ;" Επειδή η παραπληροφόρηση δεν μας βοηθά στις κρίσιμες εποχές που ζούμε, χρειάζεται να πληροφορηθούμε έγκυρα από επιστήμονες που ασχολούνται με το Ισλάμ, όχι μόνο ως θρησκεία αλλά επίσης και ως πολιτισμό και ως κοινωνικοπολιτικό ιστορικό φαινόμενο, ποιες είναι οι αιτίες της έξαρσης του ισλαμικού φονταμενταλισμού, ποιες είναι οι πραγματικές του διαστάσεις και σε τελική ανάλυση να γνωρίσουμε καλύτερα αυτούς τους Άλλους, τους οποίους τους περιγράφουμε συχνά κατά το δοκούν μέσα από στερεότυπα που έχουμε αβασάνιστα σχηματίσει. Για τους παραπάνω λόγους η Εθελοντική Ομάδα Δράσης Νομού Πιερίας διοργανώνει το Σάββατο 2 Απριλίου στις 7 μμ στον Καπνικό Σταθμό Κατερίνης ανοιχτή συζήτηση με το γενικό ερώτημα "Τι συμβαίνει με το Ισλάμ;". Στο πάνελ συμμετέχουν η Αγγελική Ζιάκα , επίκουρος καθηγήτρια Θρησκειολογίας του Τμήματος Θεολογίας του Αριστοτελείου Πανεπιστημίου Θεσσαλονίκης, με θέμα "Ισλάμ και πολιτική", ο Βλάσης Αγτζίδης , διδάκτορας Σύγχρονης Ιστορίας του Τμήματος Ιστορίας και Αρχαιολογίας του Αριστοτελείου Πανεπιστημίου Θεσσαλονίκης, με θέμα "Εμείς και το Ισλάμ" και ο Γεράσιμος Μακρής, καθηγητής Κοινωνικής Ανθρωπολογίας των Ισλαμικών κοινωνιών και του Ευρύτερου Μεσανατολικού Χώρου στο Πάντειο Πανεπιστήμιο με θέμα «Βασικά χαρακτηριστικά και κατηγορίες του σύγχρονου ισλαμιστικού κινήματος». Η συντονιστική επιτροπή
