---
title: "Με μια βίδα και ένα καρφί (Μέρος ΙΙ)"
id: 234
date: 2009-10-17T20:08:08
section: "Η πόλη μου"
category: "Νοιάζομαι για την πόλη μου"
published: true
---

# Με μια βίδα και ένα καρφί (Μέρος ΙΙ)
Σε συνέχεια λοιπόν του δημοσιεύματος της 06/09/2009 στην στήλη "Νοιάζομαι" , όπου κάποιος ανάρτησε διαφημιστικό σταντ με πωλητήρια και ενοικιαστήρια επάνω σε δέντρο της κεντρικής πλατείας, ερχόμαστε σήμερα με τις παρακάτω φωτογραφίες να αναδείξουμε το πρόβλημα σε μία άλλη του διάσταση. Ο εν λόγω κύριος ή κυρία έχει γεμίσει κυριολεκτικά με πωλητήρια και ενοικιαστήρια όλους τους φανοστάτες που βρίσκονται στις οδούς Ειρήνης, Εθν. Αντιστάσεως (μέχρι τη διασταύρωση με Κασσάνδρου) και πέριξ της κεντρικής πλατείας της Κατερίνης. Πολύ πρόχειρα μετρήσαμε γύρω στους 60 φανοστάτες οι οποίοι μάλλον είναι κατεστραμμένοι γιατί δεν γνωρίζουμε πόσο εύκολα μπορούν να ξεκολλήσουν όλα αυτά τα διαφημιστικά χωρίς να αλλοιωθεί το χρώμα τους. Όπως καθαρά φαίνεται και από τις φωτογραφίες σε όλα τα πωλητήρια υπάρχουν οι ίδιοι αριθμοί τηλεφώνου (σταθερού και κινητού), πράγμα που σημαίνει ότι ο άνθρωπος είναι <<επαγγελματίας>> . Αλλά και ιδιώτης να ήτανε που θέλει να νοικιάσει το σπίτι του, δεν κατάλαβα από πού αντλείται αυτό το θράσος και η ασυδοσία?. Μήπως από την αδιαφορία των κρατούντων και την ατιμωρησία παρόμοιων φαινομένων χάριν του πολιτικού κόστους; Ή μήπως θα μας πούνε ότι δεν τα είδε κανείς; Μα σε όλους αυτούς τους φανοστάτες πριν από μήνες τοποθετήθηκαν γλάστρες με φυτά από τη δημοτική αρχή. Δεν τα πρόσεξε κανείς; ή απλά υπάρχουν τόσα στραβά γύρω μας που πλέον δεν μας τραβούν την προσοχή; Επειδή το θέμα αυτό θεωρούμε ότι άπτεται του θέματος της υπαίθριας διαφήμισης, η οποία είναι ανεξέλεγκτη πλέον όχι μόνο στην πόλη μας αλλά σε όλη την ελληνική επικράτεια θα επανέλθουμε σύντομα. Μέχρι τότε πιστεύω, ότι τις επόμενες μέρες θα διαβάσουμε στον τοπικό τύπο ότι η υπεύθυνη αρχή έχει προβεί στις απαραίτητες ενέργειες για την τιμωρία του "κυρίου" και την αποκατάσταση των φανοστατών με έξοδα του ιδίου Τ.Γ.
