---
title: "Κατάληψη του σταθμού διοδίων των Μαλγάρων."
id: 513
date: 2010-12-12T23:01:44
section: "Διόδια"
category: "Αιγίνιο"
published: true
---

# Κατάληψη του σταθμού διοδίων των Μαλγάρων.
Σήμερα, Κυριακή 12 Δεκεμβρίου 2010, πλήθος πολιτών από την Πιερία και τη Θεσσαλονίκη, αψηφώντας το τσουχτερό κρύο συμμετείχε στην κατάληψη του σταθμού διοδίων στα Μάλγαρα. Για 4 ώρες, από τις 11:00 έως τις 15:00, οι μπάρες των διοδίων στα Μάλγαρα έμειναν σηκωμένες και χιλιάδες οχήματα πέρασαν ελεύθερα χωρίς να καταβάλλουν οι οδηγοί το «χαράτσι» των 2.80 Ευρώ. Τα μέλη της ομάδας μας διένειμαν το γνωστό καρτελάκι της δράσης "Δεν πληρώνω" με τις οδηγίες άρνησης πληρωμής. Όπως τόνισε, μιλώντας στο ΑΠΕ-ΜΠΕ, ένας από τους συντονιστές της κινητοποίησης, μέλος της Εθελοντικής Ομάδας Δράσης Ν. Πιερίας, Γιώργος Κυτίδης, η ανταπόκριση των αυτοκινητιστών ήταν ιδιαίτερα θετική. Λαμβάνοντας το φυλλάδιο που τους διανέμεται, με… συνταγές ανοίγματος της μπάρας διοδίων, φώναζαν «μπράβο παιδιά», «μαζί σας και εμείς», γεγονός που δίνει δύναμη στους διαδηλωτές για τη συνέχιση του αγώνα τους. Το επόμενο Σάββατο 18 Δεκεμβρίου, αντίστοιχη δράση, την ίδια ώρα, θα πραγματοποιηθεί και στο σταθμό διοδίων της Λεπτοκαρυάς. Στην κινητοποίηση που οργανώθηκε με πρωτοβουλία των Επιμελητηρίων Πιερίας και Θεσσαλονίκης, συμμετείχαν φορείς, μεταξύ των οποίων, επιμελητήρια, σωματεία, δήμαρχοι διαφόρων περιοχών της ευρύτερης περιοχής, όπως και η ένωση ξενοδόχων, εργολήπτες και πρατηριούχοι.
