---
title: "Κατερίνη, Α Πάροδος Θεσσαλονίκης"
id: 270
date: 2009-12-10T23:02:22
section: "Η πόλη μου"
category: "Νοιάζομαι για την πόλη μου"
published: true
---

# Κατερίνη, Α Πάροδος Θεσσαλονίκης
Βλέποντας τέτοιες εικόνες στην πόλη μας έρχεται πάντοτε στο νου το κείμενο της μήνυσης που υπέβαλε ο Αντιδήμαρχος Κατερίνης κ. Ζήνωνας Σατραζέμης εναντίον εφημερίδων, δημοσιογράφων και πολίτη που άσκησε κριτική εναντίον της Δημοτικής Αρχής. Παρατίθεται απόσπασμα της μηνυτήριας αναφοράς του κ. Σατραζέμη: «...οι δε εγκαλούμενοι προέβησαν στη δημοσίευση τους με σκοπό να προσβάλουν την τιμή και την υπόληψή μου ως πολίτη αλλά και ως Αντιδημάρχου της πόλης μας, που υπηρετεί το Δήμο Κατερίνης επί εικοσαετία και πλέον ως αιρετό μέλος της διοίκησής του.» «...και ζητώ την άσκηση ποινικής δίωξης σε βάρος τους και δηλώνω ότι παρίσταμαι πολιτικώς ενάγων και ζητώ να μου επιδικασθεί ως χρηματική ικανοποίηση για ηθική βλάβη που υπέστην , από την τέλεση αυτού του αδικήματος σε βάρος μου το ποσό των 100,00 ευρώ με επιφύλαξη να αξιώσω το υπόλοιπο ποσό στα πολιτικά δικαστήρια.» Κύριοι της δημοτικής αρχής της πόλης της Κατερίνης, τι θα γίνει με την τιμή και την υπόληψη των πολιτών που προσβάλλεται κατάφορα από τις καθημερινές σας παραλήψεις, τ ην ανεπάρκειά σας, την κακή ποιότητα των υπηρεσιών και των έργων σας; Ποια χρηματική ικανοποίηση πρέπει να αξιώσουμε εμείς οι πολίτες για τις ηθικές βλάβες και τον εξευτελισμό της προσωπικότητάς μας που δεχόμαστε καθημερινά από τα κατειλημμένα πεζοδρόμια, τις άβαφες διαβάσεις πεζών σε εισόδους σχολικών κτιρίων, τους κατεστραμμένους δρόμους και τα στοιβαγμένα παιδιά μας μέσα σε τυφλές αίθουσες διδασκαλίας;\ Ξεχάστηκα! Εσείς ξαναχτίζετε την πλατεία, αναβαθμίζετε την αισθητική του χώρου και θα μειώσετε βάσει πανεπιστημιακών μελετών κατά 3 βαθμούς Κελσίου τη μέση θερμοκρασία το καλοκαίρι. Βασίλη μου, πάλι αδιάβαστο σε πιάνω! Ηλίας Τσολακίδης
