---
title: "Συλλαλητήριο για τα βιομηχανικά απόβλητα στον Όλυμπο"
id: 911
date: 2012-11-18T23:50:07
section: "Ολυμπος"
category: "Βιομηχανικά απόβλητα"
published: true
---

# Συλλαλητήριο για τα βιομηχανικά απόβλητα στον Όλυμπο
Η Εθελοντική Ομάδα Δράσης Ν. Πιερίας στηρίζει τον αγώνα της «Πρωτοβουλίας Πολιτών ενάντια στην ταφή βιομηχανικών αποβλήτων στους πρόποδες του Ολύμπου» και καλεί τα μέλη, τις φίλες, τους φίλους της και όλους του πολίτες της Πιερίας να συμμετάσχουν στο συλλαλητήριο της Τρίτης 20.11.2012, ώρα 18:00, μπροστά στο Δημαρχείο του Δήμου Δίου Ολύμπου. Ο Όλυμπος δεν θα γίνει χαβούζα βιομηχανικών αποβλήτων! Διαμαρτυρόμαστε έντονα για την όλη στάση και την συμπεριφορά της Δημοτικής Αρχής, η οποία προσβάλλει την προσωπικότητά μας αλλά και την έξωθεν εικόνα του νομού μας. Καλούμε το Δήμαρχο κ. Παπαθανασίου και τους Δημοτικούς Συμβούλους της παράταξής του να ανακαλέσουν κάθε προηγούμενη απόφασή τους και να μην υπογράψουν τη σύμβαση για την εκτέλεση του έργου μεταφοράς – απόθεσης των βιομηχανικών αποβλήτων στα σπλάχνα του βουνού των θεών. Η εναπόθεσή τους στους πρόποδες του Ολύμπου, αποτελεί ανεπανόρθωτη προσβολή για ένα παγκόσμιο περιβαλλοντικό – ιστορικό και πολιτισμικό σύμβολο και υποβαθμίζει σοβαρά από κάθε άποψη την περιοχή μας και την Πιερία ευρύτερα.
