---
title: "Χρησιμοποιώ την πάνινη τσάντα για τα ψώνια μου"
id: 154
date: 2009-08-03T23:22:37
section: "Ανακύκλωση"
category: "Ανακύκλωση γενικά"
published: true
---

# Χρησιμοποιώ την πάνινη τσάντα για τα ψώνια μου
Με κεντρικό σύνθημα "Χρησιμοποιώ την πάνινη τσάντα για τα ψώνια μου", το Σάββατο 1 Αυγούστου 2009, στην κεντρική πλατεία της πόλης της Κατερίνης, τα μέλη της Εθελοντικής Ομάδας Δράσης Ν. Πιερίας πραγματοποίησαν μια ακόμη δράση, την οποία αγκάλιασαν εκατοντάδες καταναλωτές και καταστηματάρχες. Από της 9:30 το πρωί του Σαββάτου, περίπου 30 μέλη της ομάδας, έστησαν ειδικό σταντ στην Πλατεία Ελευθερίας και μοίρασαν 1.100 πάνινες τσάντες και έντυπο ενημερωτικό υλικό στους διερχόμενους πολίτες αλλά και στους ιδιοκτήτες των καταστημάτων, τους οποίους προέτρεψαν να τις χρησιμοποιήσουν για τους πελάτες τους, αλλά και να μειώσουν την χρήση της πλαστικής σακούλας. Τον ρόλο αυτό ανέλαβαν 18 μικρά παιδιά με 2 συνοδούς και σχηματίζοντας 2 ομάδες διένειμαν συμβολικά σε πολλά καταστήματα του κεντρικού πεζόδρομου την πάνινη τσάντα πολλαπλών χρήσεων. Μια τρίτη ομάδα σταματούσε τους περαστικούς καταναλωτές και τους πρότεινε να ανταλλάξουν την πλαστική τσάντα στην οποία κουβαλούσαν τα ψώνια τους με την πάνινη της Εθελοντικής Ομάδας Δράσης Ν. Πιερίας. Όλοι, μα όλοι οι καταναλωτές ήταν πρόθυμοι και αντάλλαξαν τις πλαστικές τους σακούλες με τις πάνινες και στήριξαν την πρωτοβουλία αυτή. Μέσα σε μόλις 45 λεπτά είχαν διανεμηθεί 1.100 πάνινες τσάντες και συγκεντρώθηκε ένας τεράστιος όγκος από πλαστικές σακούλες τις οποίες τα μέλη της ομάδας έριξαν στους κάδους της ανακύκλωσης. Η πρωτοβουλία αυτή, ιδέα της Κικής Κιτιξή, Περιβαλλοντολόγος, μέλος της συντονιστικής επιτροπής, είναι μόνο ένα μέρος του προγράμματος «ΔΙΝΩ ΖΩΗ ΣΤΑ ΣΚΟΥΠΙΔΙΑ ΜΟΥ» και της ανακύκλωσης, το οποίο αποτελεί έναν από τους βασικούς άξονες των δράσεων της ομάδας από τις αρχές του τρέχοντος έτους. Η Νομαρχιακή Αυτοδιοίκηση Πιερίας, το Επιμελητήριο Πιερίας και ο Εμπορικός Σύλλογος Κατερίνης στήριξαν την πιερική εθελοντική ομάδα και διέθεσαν όλα τα υλικά τα οποία ήταν απαραίτητα για την υλοποίηση των παραπάνω στόχων. Αυτό όμως ήταν μόνο η αρχή. Η συντονιστική επιτροπή ανακοινώνει σήμερα την διεύρυνση των δραστηριοτήτων της στον τομέα της προστασίας του Περιβάλλοντος και θέτει τον επόμενό της στόχο: Την ανάδειξη του νομού μας, της Πιερίας, ως πρώτο νομό στην Ελλάδα ο οποίος απέσυρε την πλαστική σακούλα από την αγορά του. Η Ομάδα καλεί όλους τους φορείς της Τοπικής Αυτοδιοίκησης, την Νομαρχία, τους Δήμους της Πιερίας, το Επιμελητήριο, τον Εμπορικό Σύλλογο Κατερίνης και τα ΜΜΕ να στηρίξουν και το επόμενό της βήμα. Με ένα οργανωμένο σχέδιο δράσεων, το οποίο η συντονιστική επιτροπή θα ανακοινώσει τις επόμενες εβδομάδες, οι εμπνευστές της ανταλλαγής της πάνινης τσάντας με την πλαστική σακούλα, στοχεύουν σε μια πανελλαδική καμπάνια κατά της άλογης χρήσης του πλαστικού, η οποία παράλληλα με το όφελος της Προστασίας του Περιβάλλοντος, της ενημέρωσης και ευαισθητοποίησης των πολιτών θα αναδείξει την Πιερία και τον τόπο μας. Η συντονιστική επιτροπή ευχαριστεί θερμά τους πολίτες της Πιερίας, τους φορείς αλλά και τα μέλη της ομάδας που για μια ακόμη φορά στήριξαν μία από τις δράσεις της. Περισσότερες φωτογραφίες δείτε εδώ:
