---
title: "Heliskiing, ένα ακόμη σπόρ της συμφοράς"
id: 282
date: 2010-01-03T21:37:38
section: "Ολυμπος"
category: "Heliskiing"
published: true
---

# Heliskiing, ένα ακόμη σπόρ της συμφοράς
ΣΤΟ ΓΙΩΡΓΟ ΝΤΟΥΡΟ (1948-2008) Τα σπορ είναι ωραία, όμως κάποτε έχουν περιβαλλοντικές επιπτώσεις και προκαλούν τους οικολογικά ευαίσθητους πολίτες . Το γκολφ σε ξηροθερμικά σκηνικά της Κρήτης και της Κύπρου, οι πίστες τεχνητού χιονιού στα αραβικά εμιράτα, η ενεργειοβόρα ενίσχυση του «φυσικού» χιονιού με «τεχνητό» ακόμη και σε κάποιες περιοχές των Άλπεων, οι πίστες αγώνων αυτοκινήτου σε προστατευόμενους υγρότοπους, οι άτυπες δραστηριότητες μηχανών εντούρο στον εθνικό δρυμό Πάρνηθας, η κατάληψη ελεύθερων χώρων για τη δημιουργία σταδίων και γηπέδων – όρα περίπτωση Παναθηναϊκού στον Ελαιώνα - όλα αυτά και πολλά ακόμη , δείχνουν ότι τα σπορ δεν είναι γενικώς αθώα. Επίσης τα σπορ δεν είναι «δεδομένα», αλλά εξελίσσονται και εμπλουτίζονται με νέα είδη, πολλά από τα οποία εκφράζουν λιγότερο τη διάθεση της σωματικής αναβάθμισης και περισσότερο το θεαθήναι και τον σνομπισμό .... Στο περιοδικό ΟΙΚΟΤΟΠΙΑ (τεύχος 21), και στη συνέχεια στο περιοδικό ΟΙΚΟΛΟΓΕΙΝ (τεύχος 1) , στα πλαίσια μιας νεκρολογίας για τον αγαπητό φίλο Γιώργο Ντούρο, γινόταν αναφορά στις προσπάθειές του να αντιμετωπίσει, ως στέλεχος του Υπουργείου Γεωργίας, κάποια εταιρεία που ήθελε (2001), σώνει και καλά, να εγκαινιάσει ξεναγήσεις με ελικόπτερο πάνω από τον Εθνικό Δρυμό Αώου. Τότε ο Ντούρος είχε κατανοήσει τις επιπτώσεις της διέλευσης ελικοπτέρων σε χαμηλά ύψη, για την αρτιότητα του τοπίου και για τους πληθυσμούς των άγριων ζώων. Κι ακόμη είχε συλλάβει το νόημα της χλιδάτης «κατανάλωσης ορεινού θεάματος» από ορισμένους, υποστηρίζοντας ότι οι ψευτοφυσιολάτρες ήθελαν ένα εντυπωσιακό πέρασμα πάνω από το δρυμό και στη συνέχεια γρήγορη επιστροφή στην Κέρκυρα, "για να μην κρυώσει ο αστακός τους"... Όμως το χειρότερο δεν είχε εμφανιστεί ακόμη – μέχρι που πρόσφατα «έσκασε μύτη» στην ελληνική πραγματικότητα Η είδηση ήλθε από την γνωστή Εθελοντική Ομάδα Δράσης Ν. Πιερίας, "ΟΛΥΜΠΟΣ", που έχει αναπτύξει ιδιαίτερη δράση για την προστασία του βουνού των θεών. Η ομάδα κατήγγειλε τους σχεδιασμούς για την προώθηση του HELISKIING από συγκεκριμένες εταιρείες στις χιονοδρομικές πίστες και γενικότερα στο χώρο του Ολύμπου. Το Heliskiing είναι ένα είδος χρήσης ελικοπτέρου για την άνοδο των σκιέρ σε μεγαλύτερα ύψη , για τη μεγαλύτερη διάρκεια της κατάβασής τους και για την ταχεία απόσυρσή τους από το πεδίο.... Η πρακτική αυτή ευτελίζει το οπτικό τοπίο της ορεινής φύσης καθότι εισάγει μέσα σε αυτό παράταιρες μηχανικές μορφές, όμως πολύ περισσότερο τραυματίζει το «ηχοτοπίο» , ακυρώνοντας την ίδια την προσδοκία του ορειβάτη, σκιέρ, πεζοπόρου κλπ. για καταστάσεις «φευγάτες», μακριά από τον μηχανικό πολιτισμό. Είναι μια πρακτική μπανάλ, που θρυματίζει την υπέροχη σιωπή του πάλευκου σκηνικού, που τελικά υπηρετεί ανθρώπους χωρίς παιδεία και καλό γούστο.... Σε σχετική διαμαρτυρία της Εθελοντικής Ομάδας Δράσης Ν. Πιερίας, "ΟΛΥΜΠΟΣ" υπογραμμίζεται ότι οι τέτοιες δραστηριότητες έχουν απαγορευθεί στη Γαλλία και απευθύνεται άμεσα στο ΥΠΕΚΑ και στο WWF, καλώντας παράλληλα να προσυπογράψουμε το αίτημά του στο δικτυακό τόπο : http://www.medialoom.net/TOPOS/index.php?option=com_wrapper&Itemid=77 Να υπογράψουμε λοιπόν όλοι, και να στείλουμε τους ενδιαφερόμενους «φυσιολάτρες» για "ΗELLSKIING" - κοινώς στο διάολο... Γιάννης Σχίζας - http://oikonikipragmatikotita.blogspot.com/
