---
title: "Θα συνεχίσει την λειτουργία του ο σταθμός προσφύγων της Χράνης;"
id: 1542
date: 2016-04-19T14:45:14
section: "Μεταναστευτικό"
category: "Ανακοινώσεις Μεταναστευτικού"
published: true
---

# Θα συνεχίσει την λειτουργία του ο σταθμός προσφύγων της Χράνης;
Ανοιχτή συζήτηση την Τετάρτη 20 Απριλίου 2016, ώρα 20:00 στον Καπνικό Σταθμό Κατερίνης Αγαπητοί συμπολίτες, Η επιστολή αυτή δεν απευθύνεται μόνο στην ομάδα των 73 εθελοντριών/εθελοντών της Χράνης, αλλά και στην ευρύτερη τοπική κοινωνία, διότι το προσφυγικό αποτελεί εθνικό πρόβλημα το οποίο καλούμαστε να αντιμετωπίσουμε από κοινού. Η ομάδα των εθελοντριών/εθελοντών της Χράνης αποτελείται από μέλη, φίλες και φίλους της Εθελοντικής Ομάδας Δράσης Ν. Πιερίας και συγκροτήθηκε για να στηρίξει τις αρχές που ανέλαβαν την οργάνωση του προσωρινού hot spot. Ο σταθμός στήθηκε με στόχο να φιλοξενήσει 300 άτομα για μία εβδομάδα. Σε λίγες μέρες ολοκληρώνεται ο πρώτος μήνας λειτουργίας του και από ότι φαίνεται θα συνεχίσει να λειτουργεί για αρκετό καιρό ακόμη. Τίθεται λοιπόν μια σειρά ερωτημάτων τα οποία η ομάδα καλείται να απαντήσει: Ποιες είναι οι συνθήκες διαβίωσης στον καταυλισμό σήμερα; Ποια είναι τα προβλήματά του; Μπορούμε να τα ιεραρχήσουμε; Πως εκτιμάμε την συνεργασία μας με τις αρχές και τους φιλοξενούμενους; Ποια είναι η στάση της τοπικής κοινωνίας (του χωριού και της πόλης); Ποια η προοπτική των κέντρων φιλοξενίας αυτού του τύπου; Ποιες είναι οι δικές μας προτάσεις; Μετά από 4 εβδομάδες συμμετοχής, τι έχουμε να πούμε στην τοπική κοινωνία; Η ΕΟΔνΠ θα συνεχίσει να στηρίζει ενεργά την δομή και αν ναι, με ποια μορφή; Όλα αυτά, όπως σίγουρα και πολλά άλλα ερωτήματα που έχει να θέσει ο καθένας/ η κάθε μία από εμάς, θα συζητηθούν αύριο στις 20:00 στον Καπνικό Σταθμό. Η συζήτηση θα πραγματοποιηθεί την Τετάρτη 20 Απριλίου 2016, ώρα 20:00 στον Καπνικό Σταθμό και είναι ανοιχτή σε όλους τους πολίτες.
