---
title: "Η λογική του 'όλα έγιναν νόμιμα'"
id: 876
date: 2012-10-01T12:16:16
section: "Ολυμπος"
category: "Βιομηχανικά απόβλητα"
published: true
---

# Η λογική του "όλα έγιναν νόμιμα"
Η διεξαγωγή ελέγχου μιας νέας αθλητικής εγκατάστασης την ημέρα έναρξης των αγώνων (!!!), δηλώνει -αν μη τι άλλο- προχειρότητα, έλλειψη ευθύνης και ερασιτεχνισμό. Ακούσαμε πολλές φορές τον τελευταίο καιρό την Αντιπεριφερειάρχη μας κυρία Μαυρίδου, να μας εξηγεί για το πόσο νόμιμα λειτουργούν οι υπηρεσίες της Περιφερειακής Ενότητας Πιερίας “τα Συλλογικά Όργανα και οι Υπηρεσίες της Περιφέρειας Κεντρικής Μακεδονίας ενεργούν πάντοτε με βάση τους νόμους “και με πόσο “σεβασμό προς τις τοπικές κοινωνίες”. Επειδή είμαστε καλοπροαίρετοι και σεβόμαστε την προσήλωση της κυρίας Μαυρίδου στην νομιμότητα, θα παρακαλούσαμε να μας εξηγήσει την νομιμότητα των παρακάτω: Είναι νόμιμο να λειτουργεί ένα Δημοτικό γυμναστήριο χωρίς να διαθέτει άδεια λειτουργίας; Είναι νόμιμο να χρηματοδοτεί η Π.Ε. Πιερίας (47.000€) σαν συνδιοργανώτρια, Ευρωπαϊκούς Αγώνες Βόλεϊ στις 24- 26 Μαΐου 2012, σε μη εγκεκριμένη αθλητική εγκατάσταση; Είναι νόμιμο να γεμίζεις ένα γυμναστήριο με χιλιάδες κόσμο, σαν συνδιοργανωτής μιας αθλητικής εκδήλωσης, χωρίς να έχει εγκριθεί το γυμναστήριο από την αρμόδια επιτροπή, για το αν τηρεί τις προϋποθέσεις ασφάλειας για τους αθλούμενους και τους θεατές; Αν συνέβαινε κάποιο ατύχημα στους χώρους του γυμναστηρίου, ποιος θα ήταν νομικά υπεύθυνος; Πρέπει να αποδοθούν διοικητικές και ποινικές ευθύνες στους υπεύθυνους, που έβαλαν σε κίνδυνο την ασφάλεια θεατών και αθλητών; Οι παραπάνω απορίες προέκυψαν από το έγγραφο με ΑΔΑ: Β4ΘΟΟΡ1Υ-Χ9Δ της Αποκεντρωμένης Διοίκησης Μακεδονίας- Θράκης, με ημερομηνία 03.09.2012 και θέμα: «Μη Χορήγηση άδειας λειτουργίας αθλητικής εγκατάστασης Ν. Πιερίας Κλειστό Γυμναστήριο τύπου Τ9 του Δήμου Κατερίνης». Τα έγγραφο αναφέρει ακόμα, ότι το γυμναστήριο «δεν κρίνεται κατάλληλο για τη διεξαγωγή αγώνων καλαθοσφαίρισης-πετοσφαίρισης-χειροσφαίρισης καθώς και για την τέλεση λοιπών αθλητικών εκδηλώσεων». Θα παρακαλούσαμε, να απαντήσετε στις καλοπροαίρετα εύλογες απορίες μας, με την προσήλωση στο γράμμα του νόμου που σας χαρακτηρίζει. Το χρονικό της υπόθεσης Το νέο κλειστό γυμναστήριο της πόλης μας βρίσκεται στο «Σιδηροδρομικό Σταθμό» και κατασκευάστηκε από το Δήμο Κατερίνης. Αποπερατώθηκε το έτος 2010 και περιλαμβάνει αγωνιστικό χώρο με γήπεδο basket, volley, handball, βοηθητικούς χώρους και κερκίδες 750 θέσεων. Στο γυμναστήριο αυτό πραγματοποιήθηκαν οι διεθνείς αγώνες volleyball του 2012 CEV European League, στις 24, 25 και 26 Μαΐου 2012, με συνδιοργανώτρια την Περιφερειακή Ενότητα Πιερίας. Ο πρώτος έλεγχος του κτιρίου πραγματοποιήθηκε εκτάκτως την 24.05.2012, δηλαδή την ημέρα έναρξης των αγώνων (!!!) από μια επιτροπή η οποία δεν είχε νόμιμη σύσταση, διότι αυτή συστάθηκε επίσημα την 13.07.2012 βλέπε ΑΔΑ: Β41ΞΟΡ1Υ-ΝΣΓ, δηλαδή, μετά το τέλος των αγώνων. Από τον έλεγχο στις 24.05.2012 διαπιστώθηκαν ελλείψεις και δόθηκε χρονικό περιθώριο για την αποκατάστασή τους. Η Επιτροπή αυτή, μετά την επίσημη σύστασή της, έλεγξε εκ νέου το γυμναστήριο την 20.08.2012 και το έκρινε και πάλι ακατάλληλο. Βάσει του Νόμου 2725, άρθρο 56α «Ουδεμία αθλητική συνάντηση ή αγώνισμα διεξάγεται σε αθλητική εγκατάσταση που στερείται άδεια λειτουργίας». Η Περιφέρεια Πιερίας ήταν συνδιοργανωτής της εκδήλωσης μαζί με την Ελληνική Ομοσπονδία Πετοσφαίρισης. Γιατί δεν σας εμπιστευόμαστε Σε μία από τις πιο δύσκολες οικονομικές περιόδους που περνάει η χώρα μας, η Αντιπεριφέρεια Πιερίας κάνει τα αδύνατα δυνατά για να «φέρει» στην πόλη της Κατερίνης ένα μεγάλο αθλητικό γεγονός για να τονώσει πρωτίστως την τοπική οικονομία και την τουριστική προβολή της περιοχής. Τέτοιες προσπάθειες είναι άξιες συγχαρητηρίων! Πριν δύο εβδομάδες περίπου, η ίδια η αντιπεριφερειάρχης αλλά και οι συνεργάτες της, διερρήγνυαν τα ιμάτια τους για τη νομιμότητα και την ορθότητα των αποφάσεων της περιφέρειας σχετικά με το θέμα της ταφής των βιομηχανικών αποβλήτων στους πρόποδες του Ολύμπου, αναφέροντας χαρακτηριστικά «ενεργούμε πάντοτε με βάση τους νόμους “». Να λοιπόν που οι πολίτες, πολλές φορές, έχουν κάθε δίκιο να αντιμετωπίζουν κάποιες αποφάσεις των αρχών με καχυποψία, διότι, από μόνη της, η διεξαγωγή ελέγχου μιας νέας αθλητικής εγκατάστασης την ημέρα έναρξης των αγώνων, δηλώνει -αν μη τι άλλο- προχειρότητα, έλλειψη ευθύνης και ερασιτεχνισμό.
