---
title: "Πρωινή βόλτα με το όχημα ανακύκλωσης"
id: 124
date: 2009-04-30T23:45:28
section: "Ανακύκλωση"
category: "Ανακύκλωση γενικά"
published: true
---

# Πρωινή βόλτα με το όχημα ανακύκλωσης
16 Απριλίου 2009, ώρα 6:30 : Διαδρομή με το ειδικό όχημα ανακύκλωσης για να παρακολουθήσουμε το ταξίδι των πολύτιμων ανακυκλώσιμων υλικών, των σκουπιδιών μας. Συνοπτικά Ανακύκλωση σε όλα τα δημοτικά διαμερίσματα και οικισμούς του Δήμου Κατερίνης για χαρτί – αλουμίνιο – σίδερο - πλαστικό – γυαλί (μπλε κάδοι) 800 μπλε κάδοι ανακύκλωσης 8 υπάλληλοι 2 ειδικά οχήματα ανακύκλωσης συλλογής και μεταφοράς υλικών προς ανακύκλωση 3 – 6 μέρες είναι η συχνότητα αποκομιδής την εβδομάδα ανάλογα με την περιοχή 2 οχήματα με πρωινό δρομολόγιο και 1-2 οχήματα με απογευματινό δρομολόγιο 4 περίπου τόνοι ανακυκλώσιμων υλικών ανά όχημα ανά ημέρα 1 ιδιωτικό κέντρο διαλογής Συμπεράσματα: Πάνω από 800 μπλε κάδοι έχουν τοποθετηθεί σε όλη την έκταση του Δήμου Κατερίνης και η αναλογία είναι 1 κάδος για κάθε 70 κατοίκους. Στους κάδους αυτούς εναποτίθεται κάθε είδος ανακυκλώσιμου υλικού που αφορά χαρτί, πλαστικό, γυαλί, αλουμίνιο, λευκοσίδηρος και συσκευασίες τετραπάκ. Τα ανακυκλώσιμα υλικά απορρίπτονται χύμα στους μπλε κάδους χωρίς να είναι σε σακούλες, ενώ τα υλικά συσκευασίας πχ. χαρτοκιβώτια οφείλουν να είναι συμπιεσμένα ώστε να μην καταλαμβάνουν πολύ χώρο. Οι κάδοι αυτοί προορίζονται μόνο για ανακυκλώσιμα υλικά και σε καμία περίπτωση δεν πρέπει να απορρίπτονται σε αυτούς κοινά απορρίμματα. Η συχνότητα αποκομιδής των κάδων αυτών είναι 3-6 μέρες την εβδομάδα ανάλογα με την περιοχή, βάση συγκεκριμένου προγράμματος, πλην της Κυριακής. Η συλλογή γίνεται από δύο οχήματα τις πρωινές ώρες και ακολουθεί ένα τρίτο όχημα απογευματινές ώρες. Οι κάδοι αδειάζουν στα ειδικά οχήματα και τα υλικά οδηγούνται στο Ιδιωτικό Κέντρο Διαλογής Ανακυκλώσιμων Υλικών όπου διαχωρίζονται και προωθούνται προς ανακύκλωση, ενώ τα υπολείμματα οδηγούνται από εκεί στο ΧΥΤΑ του Δήμου Κατερίνης. Την ανακύκλωση με τους μπλε κάδους την έχει αναλάβει η Ελληνική Εταιρεία Αξιοποίησης Ανακύκλωσης (ΕΕΑΑ ΑΕ) που αποτελεί σύμπραξη του δημοσίου με έναν αριθμό μεγάλων εταιρειών: κατά βάσιν οι εταιρείες παρέχουν τους ίδιους τους κάδους, τα οχήματα και την τελική διαλογή στα Κέντρα Διαλογής Ανακυκλώσιμων Υλικών (ΚΔΑΥ), ενώ ο δήμος αναλαμβάνει όλα τα υπόλοιπα και τα λειτουργικά: παροχή προσωπικού, αποκομιδή και μεταφορά στα ΚΔΑΥ, αναλώσιμα, καύσιμα, συντήρηση οχημάτων κλπ. Οι ιδιωτικές εταιρείες επίσης βαρύνονται με την ευθύνη της ευαισθητοποίησης και της ενημέρωσης των πολιτών, καθώς και της διανομής της ειδικής μπλε σακούλας για την μεταφορά των συσκευασιών στους κάδους. Ενημερωμένοι για την ανακύκλωση είναι και οι οδηγοί - βοηθοί που εργάζονται στα ειδικά οχήματα ανακύκλωσης έτσι ώστε να μπορούν να εφαρμόζουν σωστά το πρόγραμμα και να μπορούν και αυτοί με τη σειρά τους να δίνουν πληροφορίες στους πολίτες. Η ενημέρωσή τους έγινε από την Διεύθυνση Καθαριότητας του Δήμου Κατερίνης. Οι οδηγοί είναι υποχρεωμένοι να συλλέγουν μόνο τα υλικά που μπορούν να τοποθετηθούν στους μπλε κάδους. Για οποιαδήποτε άλλο υλικό π.χ. στρώματα, ξύλινα αντικείμενα, κλαδιά, είναι υποχρεωμένοι να ενημερώνουν την υπηρεσία τους η οποία στέλνει στο σημείο εκείνο ένα μικρότερο όχημα για να συλλέξει εκείνα τα υλικά. Η υπηρεσία ενημερώνεται από τους οδηγούς και σε περιπτώσεις που εντοπιστεί κάποιος κατεστραμμένος (καμμένος) κάδος για την αντικατάστασή του. Μετά το τέλος της συλλογής από τους μπλε κάδους οι οδηγοί συλλέγουν κάδους που χρειάζονται συντήρηση – επιδιόρθωση.
