---
title: "Η Μετανάστευση στην Ελλάδα – Έντεκα μύθοι και περισσότερες αλήθειες"
id: 1372
date: 2015-05-20T00:03:50
section: "Ειδήσεις"
category: "Τελευταία"
published: true
---

# Η Μετανάστευση στην Ελλάδα – Έντεκα μύθοι και περισσότερες αλήθειες
Η Εθελοντική Ομάδα Δράσης Ν. Πιερίας ξεκινάει τον «Θερινό Δωδεκάλογο 2015» με μία ανοιχτή συζήτηση, σχετικά με το μεταναστευτικό, στην αυλή του Καπνικού Σταθμού. Εδώ και είκοσι τουλάχιστον χρόνια, το μεταναστευτικό αποτελεί ζήτημα το οποίο με διαφορετικές μορφές επανέρχεται μονίμως, καταλαμβάνοντας κεντρική θέση στη δημόσια συζήτηση. Στη συζήτηση αυτή επικρατούν συνήθως στρεβλές αντιλήψεις και συσκοτίζονται τα πραγματικά δεδομένα, καθώς η μετανάστευση συνιστά αντικείμενο πολιτικής χρήσης και μιντιακής εκμετάλλευσης. Με ευθύνη των κυρίαρχων μέσων μαζικής ενημέρωσης και χάρη στη συστηματική παρέμβαση της Ακροδεξιάς, δημιουργούνται κοινωνικοί μύθοι, ενίοτε και καταστάσεις «ηθικού πανικού», πράγμα που καθιστά ολοένα και πιο δύσκολη την κατανόηση της πολυπλοκότητας του φαινομένου και, φυσικά, τη νηφάλια αντιμετώπισή του. Διαλέξαμε, λοιπόν, έντεκα από τους πιο διαδεδομένους μύθους σχετικά με τη μετανάστευση στην Ελλάδα και σας καλούμε την Τετάρτη 27 Μαΐου 2015, ώρα 20:30, στην φιλόξενη αυλή του Καπνικού Σταθμού Κατερίνης, να τους συζητήσουμε. Αξιοποιώντας στοιχεία και μελέτες, από το ομώνυμο βιβλίο του Ιδρύματος «Roza Luxemburg» θα μας δοθεί η ευκαιρία να δούμε ποια είναι η πραγματικότητα σε κάθε θέμα και πως φανταζόμαστε μια δίκαιη και ρεαλιστική πολιτική για την μετανάστευση.
