---
title: "Huffington Post: Το πιο ξεχωριστό Χριστουγεννιάτικο Χωριό επιστρέφει για 3η χρονιά"
id: 1604
date: 2016-11-25T15:54:00
section: "ΧΡΙΣΤΟΥΓΕΝΝΙΑΤΙΚΟ ΧΩΡΙΟ"
category: "Ανακοινώσεις και δελτία τύπου"
published: true
---

# Huffington Post: Το πιο ξεχωριστό Χριστουγεννιάτικο Χωριό επιστρέφει για 3η χρονιά
Τον γύρο του κόσμου κάνει άρθρο της Huffington Post με αναφορά στο "Χριστουγεννιάτικο Χωριό του Κόσμου" στην Κατερίνη και στο κοινωνικό έργο της Εθελοντικής Ομάδας Δράσης Ν. Πιερίας. Ο δημοσιογράφος Σταύρος Μαλιχούδης παρακολουθεί εδώ και χρόνια τους εθελοντές της Πιερίας και με αφορμή τις εργασίες που πραγματοποιούνται το τελευταίο χρονικό διάστημα στον Καπνικό Σταθμό Κατερίνης, περιγράφει με τον δικό του τρόπο την ξεχωριστή συλλογική δράση μιας ομάδας ενεργών πολιτών η οποία κατάφερε να αφήσει στο πέρασμα της πολλές, μεγάλες πατημασιές.. Την αποκαλεί «Όαση ανθρωπισμού κι εμπράγματης αλληλεγγύης» και αναφέρεται αναλυτικά στις δράσεις της και στον τρόπο με τον οποίο οι άνθρωποί της, ως μια δύναμη εκδημοκρατισμού «από τα κάτω», σε ένα «σχολείο δημοκρατίας», βασιζόμενοι στην εμπιστοσύνη, στην αμοιβαιότητα και στους κοινά αποδεκτούς κανόνες συμπεριφοράς, με στόχο το γενικό συμφέρον, παράγουν εδώ και 10 χρόνια ένα μοναδικό «κοινωνικό κεφάλαιο» για τον τόπο τους και την χώρα. Θα 'ναι περίπου τρία χρόνια που τους παρακολουθώ, από όλο και πιο μακριά δυστυχώς, να διευρύνουν διαρκώς τις δραστηριότητές τους, σε πείσμα όλων των καιρών . Στην περιοχή τους, την Κατερίνη, δεν έχω προλάβει ακόμη να βρεθώ. Πάντα όμως, στα χρόνια αυτά, η σκέψη μου για ένα «γεμάτο» ταξίδι στη Βόρειο Ελλάδα, συνδέεται και με την επιθυμία να δω από κοντά τις δράσεις τους. Η Εθελοντική Ομάδα Δράσης Νομού Πιερίας είναι, εν πολλοίς, μία από τις οάσεις ανθρωπισμού κι εμπράγματης αλληλεγγύης που προσφέρουν μια κάποια ανακούφιση στα χρόνια της κρίσης στη χώρα. Μία πρωτοβουλία ανθρώπων που, όπως λένε, αγαπούν τον τόπο τους - αλλά όχι μόνο - και προσφέρουν μια από τις πλέον εμφατικές αποδείξεις πως, όταν υπάρχει μεράκι και ανιδιοτελής θέληση για προσφορά, ακόμη και η κρατική απουσία όπως τη γνωρίζουμε δεν μπορεί να μετριάσει την παρουσία των πολιτών. Μία από τις κύριες αρχές των μελών της Ομάδας είναι πως αρνούνται να διαχειριστούν οι ίδιοι χρήματα ή να δεχθούν οποιαδήποτε οικονομική ενίσχυση από τρίτους- δέχονται, μονάχα, την προσφορά των απαιτούμενων υλικών μέσων κι ενθαρρύνουν την έλευση νέων μελών, ενεργών στη διαδικασία λήψης κι εφαρμογής αποφάσεων. «Έδρα» τους είναι ο Καπνικός Σταθμός Κατερίνης, στην οδό Φλέμινγκ, δίπλα στα νέα δικαστήρια της Κατερίνης. Ένα κτίριο ερειπωμένο για περίπου είκοσι χρόνια, το οποίο οι ίδιοι ανακαίνισαν, και δημιούργησαν εντός του όσα ήταν απαραίτητα: κοινωνικό φαρμακείο, κοινωνικό ιατρείο, κοινωνικό παντοπωλείο. Η παλιά αποθήκη, στους φούρνους του Καπνικού Σταθμού, εγκαταλελειμμένη κι εκείνη, σήμερα έχει μεταμορφωθεί σε μια όμορφη βιβλιοθήκη με 4000 τίτλους. Ταυτόχρονα, η Εθελοντική Ομάδα Δράσης Νομού Πιερίας εξακολουθεί να προμηθεύει με ιατρικό υλικό το Κρατικό Νοσοκομείο Κατερίνης, να ενισχύει την τοπική κοινωνία με φάρμακα εκατοντάδων χιλιάδων ευρώ, να προσφέρει βοήθεια στους πρόσφυγες που βρίσκονται στα «κέντρα φιλοξενίας». Συνεχίζει να συμβάλλει στην προσφορά προϊόντων χωρίς μεσάζοντες , επίσης- ίσως κάποιοι να θυμούνται το περίφημο «Κίνημα της πατάτας», που από εκεί ξεκίνησε. Τώρα, με τον Δεκέμβρη αργά αλλά σταθερά να κοντοζυγώνει, οι αλληλέγγυοι της Ομάδας ετοιμάζονται με γοργούς ρυθμούς, και σε συνεργασία πάντα με τους Γιατρούς του Κόσμου, για το τρίτο Χριστουγεννιάτικο Χωριό του Κόσμου . Στην αυλή του Καπνικού Σταθμού, από τις 10 έως τις 30 Δεκεμβρίου, θα αναβιώσει το παραδοσιακό Ελληνικό Χριστουγεννιάτικο Χωριό. Ήδη, 47 δημοτικά σχολεία και νηπιαγωγεία, σε ένα σύνολο περισσότερων από 3.500 μαθητών πρόκειται να το επισκεφθούν, ενώ ο αριθμός των επισκεπτών που θα βρεθούν εκεί κατά τη διάρκεια των 20 ημερών αναμένεται να αγγίξει τις 40.000. Στο χώρο έχουν στηθεί 12 οικίσκοι, ενώ με την πλήρη αναμόρφωση του, ο χώρος θα μπορεί να φιλοξενήσει έως και 1.200 άτομα ταυτόχρονα. Η διαφορά, ίσως, από όσα έχουμε συνηθίσει, είναι πως για να επισκεφθεί κανείς το συγκεκριμένο Χριστουγεννιάτικο Χωριό δεν απαιτούνται χρήματα. Το προαιρετικό αντίτιμο που θα μπορούσε να φέρει κανείς κατά την άφιξή του αντιστοιχεί σε δύο κιλά τροφίμων. Στους επισκέπτες, μικρούς και μεγάλους, από την άλλη, θα προσφέρονται δωρεάν κατά την παραμονή τους στο χώρο: κουραμπιέδες, μελομακάρονα και γλυκίσματα, χειροποίητα μπισκότα και ξηροί καρποί, παπαδούλες, φρέσκοι χυμοί φρούτων, καφές, τσάι και ζεστό κρασί, ενώ θα έχουν τη δυνατότητα να γευτούν και ζεστό ψωμί απευθείας από τον ξυλόφουρνο του Καπνικού Σταθμού. Για τα παιδιά έχουν οργανωθεί διάφορα ομαδικά παιχνίδια - όπως τσουβαλοδρομίες, κρικάκια, πατούσες -, ενώ κατά τη διάρκεια της επίσκεψής τους, θα έχουν επίσης τη δυνατότητα να παρακολουθήσουν την αφήγηση ενός παραμυθιού ή την προβολή μιας ταινίας, σε κλειστούς, θερμαινόμενους χώρους. Κάθε ημέρα, δε, από το κέντρο της αυλής, θα υψώνεται όπως παλιά το παραδοσιακό αερόστατο. Φέτος, το Χριστουγεννιάτικο Χωριό του Κόσμου της Εθελοντικής Ομάδας Δράσης Νομού Πιερίας και των Γιατρών του Κόσμου θα επισκεφθούν και 3.000 προσφυγόπουλα που βρίσκονται στην Ελλάδα. Η Ύπατη Αρμοστεία του Ο.Η.Ε. για τους πρόσφυγες στην Ελλάδα, που στηρίζει την πρωτοβουλία, έχει αναλάβει το ζήτημα της μεταφοράς των παιδιών, πολλά από τα οποία είναι ασυνόδευτα, ηλικίας 3 έως 10 ετών, και διαμένουν σε «κέντρα φιλοξενίας» της Βορείου Ελλάδας. Τα προσφυγόπουλα αναμένεται να επισκεφθούν το Χριστουγεννιάτικο Χωριό του Κόσμου μεταξύ 19-22 Δεκεμβρίου, και να λάβουν, ελπίζω, μια δόση ανακούφισης και ξεγνοιασιάς για λίγες ώρες- μακάρι να αδειάσει το κεφαλάκι τους, επιτέλους, από τη μονοτονία του «κέντρου φιλοξενίας». Πέρυσι, στις 19 ημέρες του Χριστουγεννιάτικου Χωριού του Κόσμου, οι 470 εθελοντές εξυπηρέτησαν 37.000 επισκέπτες. Συγκεντρώθηκαν 15 τόνοι τροφίμων και σημαντική ποσότητα φαρμάκων, τα οποία διοχετεύθηκαν σε ανάγκες της τοπικής κοινωνίας και το νοσοκομείο της περιοχής. 150 επιχειρήσεις του ευρύτερου νομού είχαν συμβάλει με τον τρόπο τους, προσφέροντας αφιλοκερδώς προϊόντα και υπηρεσίες, ενώ οι δραστηριότητες περιλάμβαναν 25 παιδικές παραστάσεις και ζωντανή μουσική από 38 μουσικά σχήματα. Όμορφα πράγματα. Τις χαίρομαι τις δράσεις αυτές και, όπως έγραψα ήδη, από μακριά τις καμαρώνω. Η τοπική κοινωνία να δραστηριοποιείται για κάτι πέραν των άμεσων συμφερόντων της- όπως έχουμε το συμφέρον στο μυαλό μας τουλάχιστον, γιατί τι προσκομίζει πέρα από όφελος το να προσφέρεις χαρά σε παιδιά, το να δίνεις ευκαιρία σε ενήλικες να έρθουν κοντά και να αλληλεπιδράσουν δημιουργικά; Πολίτες να μην αρκούνται στη μιζέρια και το μοιρολόι για τα κακά που μας βρήκαν, αλλά να στέκονται έμπρακτα απέναντί τους. Στους 500 ανέρχεται ο αριθμός των εθελοντών που αναμένεται να συμβάλουν στη διοργάνωση φέτος, στις διάφορες βάρδιες που θα οριστούν. Το μόνο που χρειάζεται να κάνει κανείς, είναι να επισκεφθεί το Χριστουγεννιάτικο Χωριό του Κόσμου της Εθελοντικής Ομάδας Δράσης Νομού Πιερίας και των Γιατρών του Κόσμου, στην Κατερίνη.
