---
title: "3.573 μαθητές και μαθήτριες θα επισκεφτούν το Χριστουγεννιάτικο Χωριό του Κόσμου στην Κατερίνη"
id: 1584
date: 2016-10-20T17:25:28
section: "ΧΡΙΣΤΟΥΓΕΝΝΙΑΤΙΚΟ ΧΩΡΙΟ"
category: "Ανακοινώσεις και δελτία τύπου"
published: true
---

# 3.573 μαθητές και μαθήτριες θα επισκεφτούν το Χριστουγεννιάτικο Χωριό του Κόσμου στην Κατερίνη
Εντυπωσιακή είναι η συμμετοχή των Δημοτικών Σχολείων και των Νηπιαγωγείων στο Χριστουγεννιάτικο Χωριό του Κόσμου 2016, που οργανώνουν από 10 έως 30 Δεκεμβρίου, για τρίτη συνεχόμενη χρονιά, η Εθελοντική Ομάδα Δράσης Ν. Πιερίας και οι Γιατροί του Κόσμου, στην αυλή του Καπνικού Σταθμού Κατερίνης. Περισσότεροι από 3.500 μαθητές από 47 σχολικές μονάδες και από τους τρεις δήμους του νομού έχουν δηλώσει συμμετοχή, με αποτέλεσμα η πληρότητα της πρωινής ζώνης λειτουργίας του Χωριού να έχει αγγίξει το 100%, μάλιστα, πριν ακόμη λήξει η ημερομηνία καταβολής των δηλώσεων συμμετοχής για τα σχολεία και τα νηπιαγωγεία. Αισθανόμαστε ιδιαίτερα περήφανοι για την εμπιστοσύνη που δείχνει η εκπαιδευτική κοινότητα για μια ακόμη φορά, στο πρόσωπο της ΕΟΔνΠ και στις δράσεις της. Οι 500 εθελόντριες και εθελοντές του Χριστουγεννιάτικου Χωριού του Κόσμου και κάθε ένας/κάθε μία από εμάς ξεχωριστά, υποσχόμαστε πως θα καταβάλλουμε κάθε δυνατή προσπάθεια για να προσφέρουμε στους επισκέπτες του Χωριού, μικρούς και μεγάλους, μια αξιοπρεπή διαμονή στην φιλόξενη αυλή του Καπνικού Σταθμού.
