---
title: "Ντύνουν την Πλατεία Κατερίνης στα μαύρα!"
id: 739
date: 2012-02-09T19:03:56
section: "XARATSIA"
category: "Δελτία τύπου"
published: true
---

# Ντύνουν την Πλατεία Κατερίνης στα μαύρα!
Ήδη από σήμερα το απόγευμα άρχισαν οι προετοιμασίες για το «Παμπιερικό Συλλαλητήριο» το οποίο οργανώνει η Πρωτοβουλία Πολιτών «Κόντρα στο ρεύμα» , το Σάββατο 11 Φεβρουαρίου, στις 12:00 το μεσημέρι στην Κεντρική Πλατεία Κατερίνης. Πριν λίγο καιρό, οι πολίτες της δράσης «Κόντρα στο ρεύμα», επέλεξαν ως χαρακτηριστικό του αγώνα τους πέντε ανθρώπινες φιγούρες, οι οποίες δίνουν τα χέρια και συμβολίζουν την αποφασιστικότητα και την αλληλεγγύη. Σήμερα, «έντυσαν» την κεντρική Πλατεία Κατερίνης με δεκάδες παρόμοιες μαύρες πλαστικές φιγούρες, οι οποίες κρατούνται χέρι-χέρι και περικυκλώνουν σχεδόν ολόκληρο το χώρο της πλατείας. Οι πολίτες, με την κίνηση αυτή, θέλουν να δείξουν πως συσπειρώνονται, ενώνουν τις δυνάμεις τους και δίνοντας τα χέρια σχηματίζουν κύκλο για να προστατέψουν τις οικογένειές τους, τον τόπο τους, την πατρίδα τους. Εκεί, λοιπόν, σε αυτό το χώρο, το μεσημέρι του Σαββάτου, ως ένδειξη αλληλεγγύης και ετοιμότητας για όσα θα ακολουθήσουν, θα διανεμηθεί φαγητό δωρεάν (φασολάδα, ελιές, τουρσί) σε όλους τους συμμετέχοντες του συλλαλητηρίου.
