---
title: "12 Χρόνια “Χαρίζω μία μέρα από το καλοκαίρι μου στο δάσος”"
id: 1859
date: 2019-05-25T17:42:06
section: "Μια μέρα για το δάσος"
category: "100 Tage"
published: true
---

# 12 Χρόνια “Χαρίζω μία μέρα από το καλοκαίρι μου στο δάσος”
Ξεκίνησαν οι εργασίες συντήρησης του παρατηρητηρίου της Πλάκας Λιτοχώρου Φίλες και φίλοι της Εθελοντικής Ομάδας Δράσης νομού Πιερίας, αγαπητοί συμπολίτες, Πριν από 12 χρόνια, μία μικρή παρέα φίλων, αποφάσισε να δραστηριοποιηθεί στον τομέα προστασίας των δασών μας και έθεσε ως στόχους την ενίσχυση του έργου της Πυροσβεστικής Υπηρεσίας, την ενημέρωση, την ευαισθητοποίηση και την δραστηριοποίηση των πολιτών. Κάπως έτσι γεννήθηκε η αγαπημένη δράση όλων των Πιερίων, το “Χαρίζω μία μέρα από το καλοκαίρι μου στο δάσος” στο οποίο κάθε χρόνο συμμετέχουν εκατοντάδες οικογένειες. 12 χρόνια μετά, κάποιοι από τους πιτσιρικάδες της φωτογραφίας, έχουν αναλάβει ήδη τα ηνία της πρωτοβουλίας και συμμετέχουν πλέον ως συντονίστριες και συντονιστές συνεχίζοντας με αμείωτο ζήλο να χαρίζουν μία μέρα από το καλοκαίρι τους στο δάσος αλλά και να χτίζουν γέφυρες μεταξύ της χώρας μας και άλλων κρατών τα οποία θαυμάζουν αυτήν την όμορφη δραστηριότητα των ενεργών πολιτών του τόπου μας. Είμαστε στην ευχάριστη θέση να σας ανακοινώσουμε τη συμμετοχή στο δωδέκατο “Χαρίζω μία μέρα από το καλοκαίρι μου στο δάσος” ενός από τα πιο σύγχρονα σχολεία της Ευρώπης, του Athene Luxembourg όπως και του Λυκείου της Κάτω Μηλιάς Πιερίας. Τα δύο σχολεία έχουν εντάξει στο μάθημα της περιβαλλοντικής αγωγής την παρουσίαση της δράσης στις μαθήτριες και στους μαθητές τους και μάλιστα πρόσφατα επισκέφτηκαν ένα από τα παρατηρητήρια. Όπως κάθε χρόνο, έτσι και φέτος, περί τα τέλη του μήνα Ιουνίου θα ξεκινήσουν οι πρώτες βάρδιες και ήδη στο παρατηρητήριο της Πλάκας Λιτοχώρου άρχισαν οι εργασίες συντήρησης τις οποίες για δεύτερη συνεχόμενη χρονιά έχει αναλάβει η εταιρεία Tsialos A.E. την οποία ευχαριστούμε θερμά για τη στήριξη της όλα αυτά τα χρόνια.
