---
title: "Παραδόθηκαν τα σχολικά είδη για τους 300 μαθητές στην Κατερίνη"
id: 1421
date: 2015-09-11T10:50:22
section: "Σχολικά είδη"
category: "Artikel der Schulsachen"
published: true
---

# Παραδόθηκαν τα σχολικά είδη για τους 300 μαθητές στην Κατερίνη
Σήμερα, Παρασκευή 11 Σεπτεμβρίου 2015, στις 8:00 το πρωί και πριν σημάνει το πρώτο κουδούνι της νέας σχολικής χρονιάς, παραδόθηκαν στο Κοινωνικό Παντοπωλείο της Εθελοντικής Ομάδας Δράσης Ν. Πιερίας τα σχολικά είδη, τα οποία εντός των επόμενων ημερών, θα διανεμηθούν δωρεάν σε 300 μαθήτριες και μαθητές των 19 Δημοτικών Σχολείων του Δήμου Κατερίνης. Επίσης, σήμερα το βράδυ, στις 19:00 θα πραγματοποιηθεί συνάντηση μεταξύ των διευθυντών των 19 Δημοτικών Σχολείων της πόλης της Κατερίνης για να συζητηθεί η ακριβής διαδικασία διάθεσης των σχολικών ειδών στους δικαιούχους μαθητές. Οι εκπαιδευτικοί κάθε σχολείου θα πρέπει πρώτα συγκεντρώσουν τον αριθμό των μαθητριών και των μαθητών που φαίνεται να μην έχουν στη διάθεσή τους τα απαραίτητα σχολικά είδη. Οι γονείς των παιδιών αυτών θα λάβουν επιστολή από την διεύθυνση του σχολείου, στην οποία θα αναφέρεται, πως έχουν την δυνατότητα, αν το επιθυμούν, να προμηθευτούν δωρεάν τα σχολικά είδη του παιδιού τους από τον Καπνικό Σταθμό Κατερίνης. Σε κάθε σχολείο θα δοθούν 15 αριθμημένες επιστολές οι οποίες θα πρέπει να σφραγιστούν και να υπογραφούν από την διεύθυνση. Η επιστολή αυτή θα πρέπει να παραδίδεται από τους γονείς στον Καπνικό Σταθμό. Τα σχολικά είδη θα είναι ήδη συσκευασμένα σε χάρτινες τσάντες τριών διαφορετικών χρωμάτων με διαφορετικό περιεχόμενο για την 1η και 2α τάξη (πράσινο), 3η και 4η τάξη (κίτρινο), 5η και 6η τάξη (κόκκινο ). Έτσι ο απαιτούμενος χρόνος για την παραλαβή των σχολικών ειδών θα είναι ελάχιστος. Τα σχολεία που δεν θα χρειαστεί να διαθέσουν και τις 15 επιστολές, θα έχουν την δυνατότητα να τις δώσουν σε άλλες σχολικές μονάδες της πόλης. Η ΕΟΔνΠ δεν θα μπορεί να διαθέσει καμία συσκευασία χωρίς την υπογεγραμμένη και σφραγισμένη επιστολή από την διεύθυνση του σχολείου. Η επιλογή των δικαιούχων μαθητών θα γίνεται από το κάθε σχολείο. Η νέα αυτή δράση δεν είναι αποσπασματική και δεν γίνεται μόνο με αφορμή την έναρξη της νέας σχολικής χρονιάς. Η Εθελοντική Ομάδα Δράσης Ν. Πιερίας έχει αναλάβει την υποχρέωση να οργανώσει διάφορες εκδηλώσεις, μεταξύ αυτών και το Χριστουγεννιάτικο Χωριό του Κόσμου, έτσι να εξασφαλιστεί τουλάχιστον η γραφική ύλη για τις 300 οικογένειες μέχρι το τέλος της σχολικής χρονιάς 2015-2016. Η διάθεση του παραπάνω υλικού αποτελεί μόνο την αρχή της νέας δράσης. Η πρόεδρος του συλλόγου Förder- Freundeskreis Elliniko e.V. κυρία Καλλιόπη Brandstätter στην παράδοση των σχολικών ειδών Το κόστος των υλικών που παραδόθηκαν σήμερα στον Καπνικό Σταθμό Κατερίνης ανέρχεται στις 10.000€ το οποίο ανέλαβε εξ ολοκλήρου ο σύλλογος Förder- Freundeskreis Elliniko e.V. από το Αμβούργο της Γερμανίας. Τα υλικά έχουν αγοραστεί στην Ελλάδα. Η Εθελοντική Ομάδα Δράσης Ν. Πιερίας ευχαριστεί θερμά το Δ.Σ. του συλλόγου για την πολύμηνη συνεργασία που οδήγησε στην δωρεά/προμήθεια των σχολικών ειδών και ιδιαίτερα την κα Καλλιόπη Brandstätter για την εμπιστοσύνη του συλλόγου προς την ΕΟΔνΠ.. Τιμολόγιο αγοράς σε μορφή PDF
