---
title: "Πανδαισία παραδοσιακών μουσικών ρυθμών στην αυλή του Καπνικού Σταθμού Κατερίνης"
id: 1393
date: 2015-06-16T13:41:19
section: "Ειδήσεις"
category: "Τελευταία"
published: true
---

# Πανδαισία παραδοσιακών μουσικών ρυθμών στην αυλή του Καπνικού Σταθμού Κατερίνης
Ο κίνδυνος μετατροπής της πολιτισμικής μας κληρονομιάς σ’ ένα μουσειακό πολιτισμικό είδος, οδηγεί στην ανάγκη να συμβάλλει κάθε τόπος και κάθε πολίτης ξεχωριστά, στην προσπάθεια διαφύλαξης της. Συμπολίτες μας, που έχουν αφιερώσει τη ζωή τους στην παράδοση, είναι άξιοι θαυμασμού και θα πρέπει να αποτελούν πρότυπα μίμησης. Αυτούς τους ξεχωριστούς ανθρώπους και τις οικογένειές τους είχε καλεσμένους στην αυλή του Καπνικού Σταθμού, την Δευτέρα 15 Ιουνίου 2015, η Εθελοντική Ομάδα Δράσης Ν. Πιερίας και απ’ ότι φαίνεται στις φωτογραφίες που ακολουθούν, οι συμμετέχοντες στην εκδήλωση το …κάψανε! Η Εθελοντική Ομάδα Δράσης Ν. Πιερίας τη Δευτέρα 15 Ιουνίου 2015, στο πλαίσιο του "Θερινού Δωδεκάλογου", φιλοξένησε στην αυλή του Καπνικού Σταθμού Κατερίνης παραδοσιακά μουσικοχορευτικά συγκροτήματα πολιτιστικών συλλόγων, οργανώνοντας άψογα μια πανδαισία μουσικών ρυθμών και χορευτικών παρουσιάσεων σε μια γιορτή τιμής προς τη λαογραφική παράδοση του τόπου μας. Ήχοι ελληνικοί, χρώματα και γνώριμες κινήσεις της ελληνικής χορευτικής κληρονομιάς, πλημμύρισαν την αυλή του Καπνικού Σταθμού της πόλης μας. Η Εθελοντική Ομάδα Δράσης Ν. Πιερίας θέλοντας να τιμήσει την κοινωνική προσφορά των χορευτικών παραδοσιακών συλλόγων του τόπου μας για τη συνέχιση και διασφάλιση της πολιτιστικής μας κληρονομιάς, καθώς και τη συγκέντρωση και ψυχαγωγία ανθρώπων μέσα από τις δράσεις τους, στις δύσκολες μέρες που βιώνουμε, οργάνωσε μια ξεχωριστή βραδιά παραδοσιακής μουσικής με σκοπούς και τραγούδια από διάφορα μέρη της ελληνικής παράδοσης. Πολιτιστικοί και Χορευτικοί Σύλλογοι του τόπου μας, φρόντισαν να μας διασκεδάσουν και ταυτόχρονα να μας εμφυσήσουν την αγάπη και το σεβασμό για τα ήθη, τα έθιμα και τις παραδόσεις μας. Κυρίως όμως, μέσα και από αυτή τη δράση συγκεντρώθηκαν τρόφιμα και φάρμακα για το Κοινωνικό Παντοπωλείο και το Κοινωνικό Φαρμακείο της Εθελοντικής Ομάδας Δράσης Ν. Πιερίας και των Γιατρών του Κόσμου. Οι σύλλογοι που τίμησαν με την παρουσία τους την ξεχωριστή αυτή εκδήλωση είναι οι: Εστία Πιερίδων Μουσών Μορφωτική Ένωση Καταφυγιωτών Πιερίας (ΜΕΚ) Μορφωτικός Πολιτιστικός Σύλλογος Κατερίνης «Νοσταλγοί της Παράδοσης» Πολιτιστικός Σύλλογος Σ. Σταθμού Πολιτιστικός Σύλλογος Μικρασιατών Νέας Εφέσου «Ηράκλειτος» Πολιτιστικός Σύλλογος Πλατανακίων Ν. Πιερίας « Ο Πόντος» Σύλλογος Κοκκινοπλιτών Ν. Πιερίας « Ο Όλυμπος» Σύλλογος Κρητών Νομού Πιερίας « Οι Σταυραετοί» Σύλλογος Μικρασιατών Πιερίας Την εκδήλωση πλαισίωσαν εθελοντικά με ήχους και μουσικές της Ελληνικής μας παράδοσης από τις περιοχές, Μακεδονία, Πελοπόννησο, Μικρά Ασία, Ήπειρο, Στερεά Ελλάδα και Θεσσαλία, οι μουσικοί του τόπου μας: Παναγιώτης Τουρνάς (Τραγούδι) Δημήτρης Χρυσόπουλος (Κλαρίνο) Νίκος Σιδηρόπουλος (Λαούτο) Γιάννης Γκραίκος (Κρουστά) Για τους ήχους της Κρήτης μερίμνησε εθελοντικά ο Σύλλογος Κρητών Νομού Πιερίας «Οι Σταυραετοί» με μουσικούς τους: Δημήτρη Δήμο (Κρητική λύρα), Θανάση Κιτσούλη (Λαούτο) ενώ για τους Ποντιακούς ήχους ο Μορφωτικός Σύλλογος Σ. Σταθμού με την συμμετοχή των μαθητών του τμήματος εκμάθησης Ποντιακής μουσικής. Επίσης, την εκδήλωση μας, την Εθελοντική Ομάδα Δράσης Ν. Πιερίας και τους Γιατρούς του Κόσμου τίμησε με την παρουσία της μουσική παρέα, μέλη της οποίας ήρθαν από τον Άγιο Αθανάσιο Θεσσαλονίκης και την Θεσσαλονίκη, για να μας συντροφεύσει με την μουσική της Θράκης, συμβάλλοντας και στηρίζοντας την όλη προσπάθεια και αποτελείται από τους: Βασίλης Καρακούσης Βασίλης Κατσαμάγκας Βάσω Τσελέπη Δημήτρης Δραγανίδης Κυριάκος Ιωαννίδης Μπάμπης Τσιλικίδης Παναγιώτης Κοντσές Σάκης Μιχαδάσης Τάκης Παρασκευάς. Κατά τη διάρκεια της εκδήλωσης, το χώρο του Καπνικού Σταθμού και τις αποθήκες του κόσμησαν με τα έργα και τις συλλογές τους: Ο Σύλλογος Μικρασιατών Πιερίας - Έκθεση φωτογραφίας με θέμα (Μικρά Ασία από τους αρχαίους χρόνους έως την Μικρασιατική καταστροφή) καθώς και Κούκλα με στολή Ταγματάρχη εκστρατευτικού σώματος Μ. Ασίας Ο Πολιτιστικός Σύλλογος Σ. Σταθμού - Έκθεση ζωγραφικής Η Ένωση Ποντίων Πιερίας - Έκθεση ζωγραφικής, ξυλογλυπτικής, ψηφιδωτού και αργαλειού. Τέλος, ευχαριστούμε την κυρία Νίτσα Ξανθοπούλου για την Έκθεση Κούκλας με παραδοσιακές φορεσιές. Δείτε εδώ το άλμπουμ φωτογραφιών που ετοίμασε ο Βαγγέλης Γκούντας
