---
title: "Ο Όλυμπος στη δεύτερη φάση του διαγωνισμού"
id: 72
date: 2009-01-09T15:20:26
section: "Ειδήσεις"
category: "Τελευταία"
published: true
---

# Ο Όλυμπος στη δεύτερη φάση του διαγωνισμού
Ο Όλυμπος στη δεύτερη φάση του διαγωνισμού για τα 7 θαύματα της φύσης Ψηφίζουμε και πάλι τον Όλυμπο! Στην επόμενη φάση της ψηφοφορίας που γίνεται μέσω διαδικτύου για την ανάδειξή του ως ένα από τα νέα επτά θαύματα της φύσης , στο διεθνή διαγωνισμό του Ιδρύματος New 7 Wonders πέρασε ο Όλυμπος, μετά από συντονισμένες προσπάθειες της Νομαρχιακής Αυτοδιοίκησης Πιερίας. Η Νομαρχιακή Αυτοδιοίκηση Πιερίας είναι η επίσημη επιτροπή υποστήριξης της υποψηφιότητας του Ολύμπου στον συγκεκριμένο διαγωνισμό επιτυγχάνοντας στην πρώτη ψηφοφορία να κινητοποιήσει χιλιάδες χρήστες του διαδικτύου στην Ελλάδα και στο εξωτερικό που επέλεξαν μεταξύ των υποψηφίων μνημείων το βουνό των Θεών για να καταφέρει να αναδειχθεί ως το πρώτο μνημείο της φύσης από την Ελλάδα . Στο δεύτερο στάδιο του διαγωνισμού που ξεκίνησε ήδη και ολοκληρώνεται στις 31 Ιουλίου 2009 , ο Όλυμπος θα πρέπει να αναδειχθεί στις πρώτες 77 υποψηφιότητες από τα 261 μνημεία της φύσης που πέρασαν στη δεύτερη φάση. Έως τότε, οι χρήστες του διαδικτύου μπορούν να ψηφίζουν και πάλι τον Όλυμπο στην ηλεκτρονική διεύθυνση www.new7wonders.com συμβάλλοντας σε μια προσπάθεια που αφορά πλέον την ανάδειξη της ιστορίας και του πολιτισμού της Ελλάδας. Ο Νομάρχης Πιερίας Γιώργος Παπαστεργίου σε δηλώσεις του ευχαρίστησε όσους συνέβαλαν στην προσπάθεια της Ν.Α. Πιερίας τονίζοντας ότι στόχος είναι μέσα από τη συμμετοχή στο διαγωνισμό να προβληθεί ο Όλυμπος και να υπενθυμίσει σε όλους τους πολίτες του κόσμου ότι είναι ένα μνημείο με τεράστια ιστορία και σύμβολο της Ελλάδας. Επίσης, ο Νομάρχης ανέφερε ότι η συμμετοχή στο διαγωνισμό προβάλλει και τουριστικά την Πιερία και κάλεσε όλους τους πολίτες να συμβάλλουν και στη δεύτερη φάση του διαγωνισμού επιλέγοντας την μοναδική εθνική υποψηφιότητα, τον Όλυμπο. Αξίζει να σημειωθεί ότι για την προώθηση της υποψηφιότητας του Ολύμπου έχει δημιουργηθεί και διαδικτυακός τόπος στο facebook με περισσότερα από 4.500 μέλη που στηρίζουν την προσπάθεια της Πιερίας. Πηγή: Δελτίο τύπου της Νπμαρχίας Πιερίας
